સિદ્ધિ અને ભાવેશની સગાઇ છ મહિના પહેલા પરિવારના વડીલોએ નક્કિ કરી હતી. કોઈજ પ્રોબ્લેમ નહતી. બન્ને એકબીજા સાથે ખુશ હતા. અચાનક છેલ્લા સાત દિવસથી ભાવેશનું વર્તન બદલાવા લાગ્યું. દરરોજ રાત્રે બે અઢી કલાક સુધી ફોન મુકવાનું નામ ન લેનાર ભાવેશ સિદ્ધિના કોલ રીસીવ ન કરતો અને આજે અચાનક તેણે સગાઇ તોડવાની વાત કરી. ભાવેશના માતાપિતા સિદ્ધિના ઘરે ખૂબજ દુઃખ સાથે સગાઈની વીટી પાછી આપી ગયા. જે દિવસોમાં લગ્નની તારીખ નક્કિ કરવાની હતી એ દિવસોમાં સગાઇ તોડવાનો વારો આવ્યો. બન્ને પરિવારો ભાવેશના આ નિર્ણયથી દુઃખી હતા અને સિદ્ધિ ભાંગી પડી હતી. ભાવેશ દ્વારા મળેલું રીજેકશન તેને અંદર ને અંદર ખાવા લાગ્યું હતું. બે મહિનામાં ભાવેશે અનીષા નામની છોકરી સાથે સગાઇ કરી લીધી હતી સમાચાર હતા કે બન્ને થોડા સમયથી પ્રેમમાં હતા. ભાવેશ અનીષા સાથે ખુશ હતો અને સિદ્ધિ એકલતાના કડવા ઘૂટ પીને દિવસો પસાર કરી રહી હતી.